У Вікіпедыі ёсць артыкулы пра іншых асоб з прозвішчам Лагвінец.
**Але́сь (Аляксандр Іванавіч) Лагвіне́ц** (нар. 14 студзеня 1972 года, в. Дворышча, Хойніцкі раён) — беларускі грамадска-палітычны дзеяч, палітолаг, перакладчык, выкладчык.

Біяграфія
---------

### Паходжанне і сям’я

У 1930-я гады прадзеда, які дагэтуль узначальваў калгас, раскулачылі і выслалі са старэйшымі дзецьмі ў Котлас (Архангельская вобласць, РСФСР). Пры ўцёках адтуль прадзед захварэў і памёр. Дзед памёр у 1943, бабуля — у 1944. Бацька, які нарадзіўся ў 1939 годзе ў сям’і з васьмі дзяцей, працаваў трактарыстам, быў адным з перадавых работнікаў, звенявым па вырошчванні бульбы. Маці працавала ў школьнай сталоўцы.

Траюрадны брат Віктар Лагвінец быў бізнесменам, уваходзіў у каманду прэзідэнта Беларусі Аляксандра Лукашэнкі, сябраваў вельмі блізка з кіраўніком спраў прэзідэнта Іванам Ціцянковым. У 1999 годзе яго пасадзілі і канфіскавалі маёмасць. Праседзеўшы 6 месяцаў у турме, ён збег у Маскву.

### Адукацыя і праца

У 1995 годзе з адзнакай скончыў Беларускі дзяржаўны ўніверсітэт. Атрымаў дыплом спецыяліста ў галіне міжнародных адносін з веданнем дзвюх замежных моў (французскай і англійскай).

У 1999 атрымаў дыплом магістра паліталогіі ў Інстытуце палітычных навук Універсітэта Рабера Шумана ў Страсбуры, Францыя. З 1999 па 2004 гг. — старэйшы выкладчык паліталогіі ў Еўрапейскім гуманітарным універсітэце (ЕГУ) на франка-беларускім факультэце палітычных навукаў і еўрапейскіх даследаванняў. У 2005 скончыў Польскую дыпламатычную акадэмію. З жніўня па снежань 2005 года выкладчык-візіцёр у каледжы Саўт-Уэстэрн (Канзас, ЗША). Член Назіральнай рады Цэнтра беларускіх даследаванняў, створаным у 2008 г. пры ім жа. З 2006 па 2011 гг. — старшы выкладчык ЕГУ ў Вільні. З 2006 выкладае ў рамках Беларускага Калегіума курс «Інтэграцыйныя працэсы і інстытуцыі Еўрапейскага саюза».

Рэдактар кнігі «Беларусь і беларусы сярод суседзяў: гістарычныя стэрэатыпы і палітычныя канструкты» (разам з Т. Чуліцкай), перакладчык кнігі «Бунт у імя свабоды: забыты беларускі ген?» (сумесна з Веранікай Мазуркевіч).

Працаваў перакладчыкам у Еўрапарламенце.

Палітычная дзейнасць
--------------------

Кандыдат у дэпутаты Палаты прадстаўнікоў па Сухараўскай акрузе № 102 у 2004, 2008 і 2016 гг.

Кандыдат у дэпутаты Мінскага гарадскога савета дэпутатаў па Сухараўскай акрузе № 27 у 2007 годзе і па Сухараўскай акрузе № 30 у 2010 годзе. Пасля выбараў 2010 года звярнуўся ў пракуратуру і Мінскую гарадскую выбарчую камісію з патрабаваннем пераліку галасоў і прызнання выбараў несапраўднымі.

З лютага 2007 па кастрычнік 2012 — дарадца старшыні Руху «За Свабоду» Аляксандра Мілінкевіча. З 2012 па 16 кастрычніка 2016 — намеснік старшыні Руху.

Вылучаўся на пасаду старшыні Руху «За Свабоду» на справаздачна-выбарчай канферэнцыі 16 кастрычніка 2016 г. Пасля пройгрышу на выбарах адмовіўся ад прапановы заняць пасаду першага намесніка старшыні Руху.

Іншае
-----

Лаўрэат «Прэміі Еўропы» 2007 года нямецкага фонда імя Гайнца Шварцкопфа «Маладая Еўропа». Лаўрэат прэміі імя Льва Сапегі 2012 года.

Валодае беларускай (родная), рускай, англійскай, польскай і французскай мовамі.

Хобі: футбол, вандроўкі на веласіпеды.

Сям’я
-----

Жанаты другім шлюбам, мае сыноў Антося і Уладзіміра.

Зноскі
------

1. ↑  Беларусь і беларусы сярод суседзяў: гістарычныя стэрэатыпы і палітычныя канструкты
2. ↑  Бунт у імя свабоды: забыты беларускі ген?
3. ↑  «Белорусский партизан», 29.04.2010
4. ↑  Алесь Лагвінец стаў «Еўрапейцам года» // Generation.by, 27/11/2007
5. ↑  У Варшаве Алесь Лагвінец атрымаў прэмію імя Льва Сапегі Архівавана 16 мая 2018. // Еўрарадыё, 04.04.2012

Публікацыі
----------

* *Łahviniec, Alaksandr; Papko, Alaksandr.* Unfinished Business: challenges for Belarus on its way to democracy // *European View*. — 2010. — В. 9. — № 2. — С. 253-262.
* Europeanization mechanism of socialization as a means of exporting democratic values into Belarus. In: Kasekamp Andreas and Pääbo Heiko (eds) // *Promoting Democratic Values in the Enlarging Europe: The Changing Role of the Baltic States from Importers to Exporters*. — University of Tartu, 2006.
* Французскія акуляры, расійскія вуткі і беларускае дзіва. — № 2. Архівавана з першакрыніцы 5 лютага 2012.
* Еўрапейскі вектар развіцця — падмурак нацыянальнага інтарэсу Беларусі // *Online weekly review of Belarusian politics*.
* Orient ou Occident: les ambiguïtés et les incertitudes de la politique étrangère bélarussienne in Le Bélarus: L’Etat de l’exception // *Sous la direction de François Dépelteau et Aurélie Lacassagne*. — 2003. — С. 119-132.
* Между Россией и ЕС либо в России или в ЕС: Будущее Беларуси в контексте расширения ЕС // *Материалы международной научной конференции «50-летие Европейских сообществ и Россия: прошлое, настоящее, будущее»*. — Изд-во Санкт-Петербургского университета, 2002.
* Еўрапейская інтэграцыя і лёс нацыянальнай дзяржавы // *Белорусский журнал международного права и международных отношений*. — 1996. — № 1.

Спасылкі
--------

* Карані беларускай палітыкі. Алесь Лагвінец(недаступная спасылка)
* Аляксандр Лагвінец. Беларускі палітык з Сухарава (асабісты сайт) Архівавана 9 жніўня 2011.
* Алесь Лагвінец. Старонка ў Facebook
* Біяграфія
* Жывы Журнал Алеся Лагвінца
* Le combat quotidien d’un dissident biélorusse : rencontre avec Alexandre Lahviniec (фр.)


|  |  |
| --- | --- |
| ⚙️   У сацыяльных сетках | У Кантакце · Facebook · LinkedIn · Твітэр |
| Фота, відэа і аўдыё | Instagram · YouTube |
| Нарматыўны кантроль | GND: 1047467925 · ISNI: 0000 0004 2650 7117 · NUKAT: n2014135081 · SUDOC: 183871480 · VIAF: 306324847 |